23.11.2022
SL
Uradni list Evropske unije
L 303/13
(9)
Glede na težave pri nadaljnjem povečanju selektivnosti in minimalni obseg zavržkov, ki jih je ugotovil STECF, bi bilo treba izjemo podaljšati do 31. decembra 2023, kar bo državam članicam omogočilo tudi nadaljevanje ustreznih študij, ki bodo nazadnje pripeljale do boljšega poznavanja staleža.
(10)
S členom 13(1), točka (a), Delegirane uredbe (EU) 2020/2015 je bila odobrena izjema de minimis za mola (Merlangius merlangus) do največ 5 % celotnega letnega ulova te vrste s plovili, ki uporabljajo pridnene vlečne mreže in potegalke z velikostjo mrežnega očesa najmanj 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), pelagične vlečne mreže (OTM, PTM) in vlečne mreže z gredjo (BT2) z velikostjo mrežnega očesa 80–119 mm v razdelkih ICES 7b–7k.
(11)
Skupno priporočilo vsebuje zaprosilo za podaljšanje te izjeme do 31. decembra 2023 v razdelkih ICES 7d in 7e.
(12)
STECF je ugotovil, da zaradi pomanjkanja podatkov o ulovu za vse države članice, vključene v floto, ni mogoče v celoti oceniti učinka izjeme, vendar priznava stalna prizadevanja držav članic severozahodnih voda za izboljšanje selektivnosti pri zadevnem ribolovu.
Vendar STECF znova poudarja, da bi moralo biti zmanjšanje ribolovne umrljivosti mola v Keltskem morju prednostna naloga.
(13)
Iz razlogov, ki jih je navedel STECF in s katerimi se Komisija strinja, ter zlasti zaradi omejenega geografskega obsega (razdelka ICES 7d in 7e) revidirane izjeme, ki v primerjavi z zadnjima dvema letoma ne zajema ribolovnih območij (razdelki ICES 7b, 7c in 7f–7k), kjer se lovi mol v Keltskem morju, in jih omejuje na območja, kjer se lovi predvsem mol v Severnem morju, bi bilo treba izjemo podaljšati do 31. decembra 2023.
Poleg tega morajo države članice zaradi zagotavljanja natančnega spremljanja te izjeme zagotoviti strogo spremljanje izjeme in zbrati ustrezne podatke o zavržkih ter jih Komisiji predložiti do 1. maja 2023.
(14)
S členom 13(1), točka (g), Delegirane uredbe (EU) 2020/2015 je bila do 31. decembra 2022 odobrena izjema de minimis za krilatega romba (Lepidorhombus spp.) pod najmanjšo referenčno velikostjo ohranjanja do največ 4 % celotnega letnega ulova te vrste s plovili, ki uporabljajo vlečne mreže z gredjo z velikostjo mrežnega očesa 80–119 mm (BT2) na podobmočju ICES 7, in s plovili, ki uporabljajo pridnene vlečne mreže (OTT, OTB, TBS, TBN, TB, PTB, OT, PT, TX), pod naslednjimi pogoji: — v razdelkih ICES 7f, 7g, v delu 7h severno od zemljepisne širine 49° 30′ S in v delu 7j severno od zemljepisne širine 49° 30′ S in vzhodno od zemljepisne dolžine 11° Z za plovila TR2, pri katerih več kot 55 % ulova predstavlja mol ali pri katerih več kot 55 % ulova predstavljajo morska spaka, oslič ali krilati romb skupaj, — na podobmočju ICES 7 zunaj navedenega območja za plovila TR2.
(15)
Skupno priporočilo vsebuje zaprosilo za podaljšanje te izjeme do 31. decembra 2023.
(16)
STECF je ugotovil, da je bil vpliv izjeme omejen in da dodatni dokazi, ki so jih predložile države članice severozahodnih voda, kažejo na omejeno količino zavržkov, ki jih je ustvaril del flot, za katere velja ta izjema.
(17)
Iz razlogov, ki jih je navedel STECF in s katerimi se Komisija strinja, bi bilo torej treba izjemo podaljšati do 31. decembra 2023, kar bo omogočilo tudi dovolj časa za zbiranje dodatnih informacij o ulovu in zavržkih za vsako posamezno floto, ki so slabše dokumentirani.
Države članice morajo te dodatne informacije STECF predložiti v oceno najpozneje do 1. maja 2023.
(18)
S členom 13(1), točka (h), Delegirane uredbe (EU) 2020/2015 je bila do 31. decembra 2022 odobrena izjema de minimis za morski list (Solea solea) do največ 3 % celotnega letnega ulova te vrste s plovili, ki uporabljajo vlečne mreže z gredjo z velikostjo mrežnega očesa 80–119 mm (BT2) in večjo selektivnostjo (flamska ploskev) v razdelku ICES 7a.
(19)
Skupno priporočilo vsebuje zaprosilo za podaljšanje te izjeme do 31. decembra 2023.
(20)
STECF je ugotovil, da je izboljšanje, doseženo z uporabo bolj selektivnega orodja, znatno zmanjšalo nenameren ulov premajhnih rib in količino zavržkov, ki je zdaj minimalna.